NÁRODNÁ RADA SLOVENSKEJ REPUBLIKY

**VI. VOLEBNÉ OBDOBIE**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: CRD – 2348/2012

**Zápisnica**

z **12.** schôdze Výboru Národnej rady Slovenskej republiky pre vzdelávanie, vedu, mládež a šport zvolanej na 19. novembra 2012 v rokovacej miestnosti č. dv. 33 – prízemie budovy Národnej rady Slovenskej republiky, Nám. A. Dubčeka 1, Bratislava.

***Prítomní:*** podľa prezenčnej listiny

***Ospravedlnení:*** poslanci Ľ. Petrák, E. Horváthová, P. Goga, B. Obrimčáková, Ľ. Rošková

***Za K NR SR:*** Michaela Šikulová-tajomníčka výboru

Eva Jandošová ­- referentka výboru

**I.**

Schôdzu zvolal predseda výboru M. Mamojka na základe rozhodnutia predsedu NR SR č. 297 zo  14. novembra 2012 s týmto programom:

Návrh skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Tomášovi BORECOVI, poverenému riadením Ministerstva spravodlivosti Slovenskej republiky **(tlač 324).**

**II.**

Rokovanie výboru otvoril a viedol predseda výboru M. Mamojka. Privítal prítomných poslancov a oboznámil ich s programom schôdze výboru. Konštatoval, že výbor je uznášaniaschopný, nakoľko pri otvorení rokovania bolo podľa prezenčnej listiny prítomných 8 poslancov z 13 poslancov - členov výboru (§ 52 ods. 2 RP).

Svoju účasť na rokovaní schôdze výboru ospravedlnili poslanci E. Horváthová (ZPC), P. Goga, B. Obrimčáková, Ľ. Petrák, L. Rošková.

Úlohu overovateľa na schôdzi výboru plnila poslankyňa J. Žitňanská.

Za skupinu poslancov Národnej rady Slovenskej republiky návrh odôvodnil poslanec M. Beblavý. Určený spravodajca poslanec M. Fronc predniesol návrh uznesenia k prerokúvanému bodu.

Predsedajúci otvoril rozpravu. Nikto sa do rozpravy neprihlásil. Predsedajúci ukončil rozpravu a upozornil, že sa pristúpi k hlasovaniu o návrhu uznesenia uvedeného v prílohe.

Z celkového počtu 13 poslancov Výboru Národnej rady Slovenskej republiky pre vzdelávanie, vedu, mládež a šport bolo prítomných 8 poslancov. Za návrh predneseného uznesenia hlasovali 5 poslanci, proti návrhu hlasoval 1 poslanec, nikto sa nezdržal, 2 poslanci nehlasovali.

Výbor Národnej rady Slovenskej republiky pre vzdelávanie, vedu, mládež a šport **neprijal platné uznesenie,** nakoľko návrh uznesenia **nezískal** **podporu potrebnej nadpolovičnej väčšiny všetkých poslancov** podľa § 52 ods. 4 zákona Národnej rady Slovenskej republiky č.  350/1996 Z. z. o rokovacom poriadku Národnej rady Slovenskej republiky v znení neskorších predpisov a čl. 88 ods. 2 Ústavy Slovenskej republiky.

**III.**

Predsedajúci poďakoval poslancom za účasť na schôdzi a ukončil rokovanie výboru.

Jana **Žitňanská** Mojmír **Mamojka**  overovateľka výboru predseda výboru